מניית יצרנית הסטריאו מתנדנדת לצלילי המוסיקה - MarketMoney - TheMarker
מניית יצרנית הסטריאו מתנדנדת לצלילי המוסיקה
הרמן הניבה למשקיעים בה תשואה שנתית ממוצעת של 6.5% בחמש השנים האחרונות ■ מחירה הנוכחי נמוך ביותר מ-50% ממחירי השיא שלה, שנרשמו ב-2005-2007
20.01.2013 08:07
>> סידני הרמן, מייסד יצרנית ציוד האלקטרוניקה הרמן אינטרנשיונל שנפטר לפני כשנה מסרטן בגיל 92, נולד ב-1918 במונטריאול. הרמן גדל בניו יורק ומגיל צעיר גילה עניין במדע ובעסקים.
ב-1939, לאחר שסיים לימודי פיסיקה, החל הרמן לעבוד במחלקת ההנדסה של בוגן, חברה לייצור מערכות כריזה. שם הוא גם פגש את שותפו לעתיד, ברנרד קרדון, שכיהן כראש המחלקה.
ב-1953 התפטרו קרדון והרמן מבוגן. בהשקעה של 10,000 דולר הקימו השניים חברה חדשה בשם הרמן קרדון, במטרה לייצר ולשווק מערכות לשמע ומוסיקה ביתית באיכות גבוהה. מכשיר הסטריאו הראשון שלהם נקרא TA230. הקהל האמריקאי התאהב במוצר מיד.
בשנות ה-60 החלה הרמן קרדון לרכוש חברות אחרות. היא רכשה את מותג JBL היוקרתי, ושמה שונה להרמן אינטרנשיונל. הרמן המשיך לתור אחר טכנולוגיות חדשות, ובסוף שנות השישים החל לעבוד עם חברת היי-טק צעירה בשם דולבי שפיתחה טכנולוגיה להפחתת רעשי רקע. כיום כוללים כל המכשירים של הרמן את הטכנולוגיה של דולבי.
ב-1976 מינה הנשיא החדש של ארה"ב, ג'ימי קרטר, את הרמן לתפקיד יועץ אישי מיוחד לענייני מסחר. כדי להימנע מניגוד עניינים מכר הרמן את החברה - אך רכש אותה שוב ב-1980. באותה עת הגיעו ההכנסות של החברה ל-80 מיליון דולר, וב-1981 הן כבר קפצו ל-200 מיליון דולר.
ב-1986 נהנתה הרמן מהכנסות של יותר מחצי מיליארד דולר. באותה שנה היא גייסה לראשונה הון בהנפקת מניות בבורסת ניו יורק. בכסף שגייסה רכשה הרמן חברות נוספות בתחום - בהן אינפיניטי, Becker ומרק לווינסון. לפני שלוש שנים פרש הרמן מתפקידיו בחברה.
להרמן יש כיום שתי חטיבות. האחת עוסקת בעיצוב, ייצור ומכירה של מגוון מערכות אודיו ווידאו ביתיות, והשנייה מתרכזת במערכות כריזה ואודיו עבור אולמות קונצרטים, איצטדיונים ושדות תעופה.
מניית הרמן הניבה למשקיעים בה תשואה שנתית ממוצעת של 6.5% בחמש השנים האחרונות. מחירה הנוכחי נמוך ביותר מ-50% ממחירי השיא שלה, שנרשמו ב-2005-2007. ב-2012 נהנתה החברה מהכנסות של 4.3 מיליארד דולר ורווח נקי של 335 מיליון דולר. החברה נסחרת כיום במכפיל 11 על רווחיה מהשנה האחרונה. הרמן מחלקת דיווידנד שנתי שמייצג למנייתה תשואת דיווידנד של 1.2%.